***„Fogyatékos felhasználók aktív bevonása a tervezési folyamatokba és előrelátó tervezők válaszai a XXI. század kihívásaira”, ezzel a címmel tartottak a héten sajtótájékoztatót és műhelymunkát. A telefonnál köszöntöm Földesi Erzsébetet, a budapesti Mozgássérültek Budapesti Egyesületének elnökét.***

* Üdvözlöm a hallgatókat. Szeretném ott kezdeni, hogy az egyetemes tervezés egy olyan módszer, ami a jövőbeni felhasználók legszélesebb körének az igényeit veszi figyelembe. A fogyatékos emberek nagyon sokszor találkoznak azzal, hogy például egy tömegközlekedési járművet vagy akár egy használati tárgyat, vagy egy computert nem tudnak használni, akár mozgás-, akár látássérültségük miatt, hiszen a tervezők nem gondoltak arra, hogy ők is fogják használni az adott terméket. Pedig a mi befogadásunk szempontjából, ahhoz, hogy részt tudjunk venni a munkahelyeken, az oktatásban, vagy akár eljussunk egy-egy kulturális eseményre, ezek nagyon fontos dolgok. A körülöttünk lévő tárgyak határozzák meg azt, hogy milyen biztonsággal tudunk mozogni. Ezt felismerve kialakult az egyetemes tervezési szempont, amely nem hagyja, hogy bárki is kiessen egy termék használatából. Ez egy Amerikából elindult koncepció, több helyen alkalmazzák már. Erre a koncepcióra szeretné a Mozgássérültek Budapesti Egyesülete felhívni a figyelmet. Létrehoztunk egy Egyetemes Tervezés Információs és Kutatóközpontot, ahol olyan tárgyakat, berendezéseket tudunk megmutatni a látogatóknak, melyek az egyetemes tervezéssel készültek. A mai világban az egyetemes tervezés legjobb példája p. az iPone, amely, ha kell hangvezérléssel működik, ha kell az érintőképernyőt rendes képernyővé alakítja, tehát, hogy érzékelhetővé tegye a betűket, Ha abból indulunk ki például, hogy a távirányítót ágyban fekvő beteg számára találták fel, erre tervezték, és ez ma már a hétköznapi háztartásoknak a része, akkor látjuk azt az irányt, ahová eljutunk, akkor, ha mindenki figyelembe veszi ezt a tervezési szempontot.
* Amire december 9-én sor került az egy elég innovatív kezdeményezés volt, hiszem egyetemi hallgatók jöttek el, hogy különböző fogyatékossággal élő emberekkel megosszák azt, amit ők gondolnak arról, hogy hogyan kell például egy közlekedési csomópontot kialakítani úgy, hogy az a fogyatékos embereknek is jó legyen.

***Azt olvasom az Önök sajtóközleményének rögtön a legelején, hogy a világ lakosságának 15 %-a él valamilyen fogyatékossággal. Ez azért egyáltalán nem kevés arány. Miért van az mégis, hogy a nagy cégek nagyon komolyan fogyó termékei még sincsenek teljes barátságban a fogyatékkal élők igényeivel.***

* Én azt gondolom, hogy a nagy cégek még nem ismerték fel azt, hogy mennyivel bővülne a piacuk, ha termékeiket e szerint alakítanák ki. Ha megnézzük, nemcsak az említett 15 % fogja ezeket a termékeket használni, hanem az ő családjuk is. Miért vegyen kétféle terméket egy család, egy speciálisat és egy hétköznapit, ami nem felel meg a fogyatékos emberek igényeinek, hogyha egy termékben megkapja azt, ami ő neki is megfelelő és a fogyatékos családtagjának is. Ha egy bútorból indulunk ki, pl. egy állítható magasságú asztalt veszünk, ami ma már kereskedelmi forgalomban kapható, akkor a gyerekkortól egészen a felnőttkorig ki tudja használni egy család, hiszen mindenki a saját méretéhez tudja igazítani. Ilyen eszközök is bemutatásra kerülnek a mi központunkban. Vagy csak gondoljunk egy ergonómiailag megtervezett székre, aminek akár a karfa magassága, akár a háttámla döntésszöge állítható. Egy család nyilvánvalóan ezeket a termékeket venné meg, vagy ebből venne kettőt. Tehát azt gondolom, hogy a tervezők, a gyártók nincsenek tisztában még azzal a vásárlóerővel, amelyet a fogyatékos emberek, a családjaik vagy a fogyatékos emberek számára szolgáltatást nyújtó intézmények, akár más szolgáltatások biztosítanának.

***Azt is olvasom, hogy a 2011-es népszámlálás adatai szerint Magyarországon a fogyatékkal élő személyek száma 457.000 fő, ami azt jelenti, hogy a magyar vállalkozások és azok a cégek, ugye, amelyeket itthon állítják elő és itthon forgalmazzák a termékeiket, nekik valójában, ha csak más miatt nem is, már csak e számadat miatt is figyelmüket a fogyatékkal élő, illetve a mozgássérült személyek felé kellene fordítani. Jól gondolom ezt, hogy ezt nem nagyon tették meg, vagy nem nagyon teszik meg?***

* Igen, teljesen jól gondolja. Nagyon a figyelmen kívül vagyunk. Az a baj, vagyis nem baj, hanem tény, hogy idősödő társadalomban élünk, amikor a kor előrehaladásával egyre több embernek lesz valamilyen fogyatékossága, akár látássérültsége, akár hallássérültsége, és nagyon gyakran mozgássérültsége. Tehát, hogyha erre nem készülnek fel a tervezők, akkor a jövőben a termékeikre egyre kevesebb lesz az igény, és ami még nagyon fontos: a szociálpolitikának lesz egyre több gondja ezzel, hiszen egyre több speciális terméket kell majd neki támogatni, ami viszont drága.
* Tehát egy egyetemes tervezéssel tervezett termék azáltal, hogy nagyon nagy példányban gyártják le, képes olcsó lenni, míg a speciális termék nem tud olcsó lenni. Csak egy példát, hogyha mondok, nagyon fontos és érdekes rendelkezés az, hogy a gyógyszerekre ma már Braille írással is rá kell írni az adott gyógyszer nevét. Ez egyáltalán nem kerül többe, hiszen a gyógyszerdoboz öntőformába beteszik a Braille írást és sorozatba lejönnek azok a termékek, amelyeken Braille írás is van. De ugyanez vonatkozik, arra, hogyha például egy mérőedénybe nemcsak festéssel jelöljük, hogy hol van az egy liter – csak így szemléletesen – hanem Braille írással is odanyomatjuk és eleve így jön ki ez a mérőedény a gyártási szalagról. Tehát az a baj, hogy nem igazán tudják a tervezők, a gyártók vagy nem figyelnek oda arra, hogy ha a kezdet kezdetétől ezeket a szempontokat figyelembe veszik, akkor ez nem feltétlen kerül többe. Gondoljunk arra, hogy tele vagyunk lépcsővel megépített lakásokkal. Ha valaki hetven éves korában mozgásképtelenné válik, nem tud lemenni a lépcsőn, akkor az ő élete sokkal rosszabb minőségű lesz azáltal, hogy nem tud kimozdulni a lakásból. Ha a lakásokat eleve lifttel építenék meg, akkor az emberek nem szembesülnének ezzel a problémával, sokkal önállóbbak tudnának lenni.

**Létrehozták, ugye nem is olyan régen, az Egyetemes Tervezés Információs és Kutatóközpontot. Eddig milyen eredményeket tudtak elérni és egyébként mik a rövid és hosszú távú célok a kutatóközponttal?**

* Igen, ennek a kutatóközpontnak az a lényege, egyrészt, hogy bemutassuk, hogy néz ki egy akadálymentes munkahely. Erről is nagyon érdekes képük van a munkáltatóknak. Félnek tőle, vannak, akik azt hiszik, hogy ez ilyen ortopéd kinézetű, nem esztétikus. Mi pedig bemutatunk egy nagyon modern és nagyon szék központot, amely úgy van kialakítva, hogy látássérülteknek, hallássérülteknek, mozgássérülteknek, stb., vagyis mindenkinek alkalmas, mert olyan eszközök vannak benne. Olyan speciális klaviatúra van benne, amely kontrasztos színezéssel a látássérültek számára is alkalmas, vagy olyan speciális egér, amely mozgássérült, pl. kéz mozgáskoordinációval élő személyek számára is alkalmas, és mind a klaviatúrában, mind az egérben, az a lényeg, hogy ez egy olyan computerhez csatlakoztatható, amely a boltokban kapható. Tehát nem kell egy mozgáskoordinációs képesség hiánnyal rendelkező embernek elmenni és egy speciális számítógépet megvenni, ami nyilván sokkal többe kerülne, hanem pl. az egér kompatibilis ezzel a számítógéppel. Tehát egyrészt be szeretnénk mutatni HR-seknek, azt a munkahelyi és szakképzési környezetet, amely megfelel mindenki számára. És ha ők eleve ilyen bútorokkal, ilyen berendezésekkel rendezik be a munkahelyet, akkor nem lesz gond számukra az, ha fogyatékos ember jelentkezik egy állásra és akkor kell kialakítani számára egy munkahelyi környezetet.
* Másik nagyon fontos célunk is van: munkatársaink különböző fogyatékossággal élnek. Ők a mindennapi tapasztalataikat tudják megosztani a tervezőkkel. Tehát mi tulajdonképpen a tervezők számára tesztcsoport tudunk lenni. A tervezők már a kezdet kezdetén tudnának velünk közvetlenül beszélgetni arról, arról hogy a mi meglevő képességeinkkel (és nem a hiányzókra helyezni a hangsúlyt), tehát a meglevő képességeinkkel hogyan tudnánk használni egy tárgyat. Egy állandó konzultációt tudunk elképzelni a tervezőkkel. Hiszen íróasztal mellől azt eldönteni, hogy mi a fogyatékos emberek igénye ez meglehetősen nehéz dolog: Ezért gondolom, hogy nagyszerű kezdeményezés volt, amikor aláírtuk az együttműködési megállapodást a Budapesti Műszaki és Gazdaságtudományi Egyetem Ergonómiai és Pszichológiai Tanszékével, hiszen ez egy keretet ad arra, hogy például a jövő évben elinduló kurzusukban, amely szintén kiemelten kezeli majd a speciális képességű embereket a munka világában, együtt tudjunk működni. Nem fog előfordulni, hogy egy hallgató, úgy kerül ki az egyetemről, hogy ő tanult ugyan a speciális felhasználókról, de az életében nem találkozott velük.

**A kutatóközponttal lehet találkozni, ugye Budapesten. Hol alakították ki ez t a termet vagy irodát?**

* Ez egy nagyon jó kérdés és nagyon büszke vagyok rá, hogy egy bevásárló központ, egy rendezvényközpont fogadott be bennünket. Ez pedig a Lurdy-ház. Ennek azért örülünk, mert emberek közé megyünk, nem mi hívunk embereket, hanem odamegyünk egy ilyen rendezvényközpontba. A Lurdy-ház első emeletén található egy konferenciaterem, amely megfelel a fogyatékos emberek igényeinek: vakvezető sáv vezet a konferenciateremig, indukciós hurok van bevezetve, tehát hallókészüléket használók számára is könnyen érthető, könnyen követhető egy konferencia. Ha kell még speciális eszközöket, például írótolmácsolást is tudunk biztosítani. A konferencia termet bárki kiveheti, nemcsak a fogyatékossággal élő emberek, hanem bármilyen olyan munkahely, amely tiszteli ezt a kezdeményezést, vagy meg akar felelni például egy hallássérült, egy látássérült vagy éppen egy mozgássérült munkatársa, vagy konferencia résztvevője számára. Tehát a Lurdy-ház első emeletén a 7-es számú konferenciaterem abszolút megfelel ezeknek az igényeknek.
* Maga az élő iroda és munkahely, amely egyben be is mutatja ezeket a termékeket, a Lurdy-ház 3. emeletén található. Mintegy 100 m2-es iroda, ahol különböző fogyatékossággal élő emberek mutatják be ezeket a termékeket.

***Ezt bármikor meg lehet tekinteni akár vállalkozók, vagy diákok vagy érdeklődök számára nyitva áll mondjuk munkaidőben ez a kutatóközpont?***

* Igen, igen itt 9.00 és 15.00 között ott dolgoznak a munkatársak, tehát nemcsak arra várnak, hogy jönnek majd olyan csoportok, akiknek be kell majd mutatni, hanem ás munkát is végeznek, hiszen ez egy aktív munkahely. Az Egyetemes Tervezés és Információs és Kutatóközpontnak van egy elérhetősége a honlapon. Ha valaki a keresőbe beírja, hogy Egyetemes Tervezés Kutatóközpont, akkor ez az a hely, amely feljön. Szeretném is felhívni a figyelmet a honlapunkra, amely szintén teljesen akadálymentes és nincs vakbarát verziója és egy verziója az épeknek. Az ilyen honlapokat nagyon nehéz karban tartani, mert ugye két felületet kell karbantartani. Ez a honlap önmagában akadálymentes, és ha valaki meg akar tekinteni egy akadálymentes honlapot, akkor ajánlom neki a honlapunkat, mert ez tényleg az.

***Bár én tudom, hogy Ön a budapesti egyesületnek, a Mozgássérültek Budapesti Egyesületének az elnöke, de mik a hírek vidékről? Tudják-e ezt és egyáltalán cél-e egy ilyen kutatóközpont létrehozása megyeszékhelyeken, vidéken? Van-e erről valamilyen információ?***

Igen, most egyelőre azt tervezzük, hogy megismertessük a fogyatékos emberekkel is azokat a termékeket, amelyek az ők igényeiket is kielégítik. Tehát például a Mozgáskorlátozottak Országos Szövetsége tartott már nálunk elnökségi ülést, ahová különböző vidéki szervezetek képviselői is eljöttek és megtekinthették a kutatóközpontot. Nyilván fontos lenne, hogy vidéki helyszíneken is bemutatásra kerülhessenek ezek az eszközök, minél közelebb az érdeklődök számára, úgyhogy nem lenne rossz egy országos hálózattá alakítani ezt a központot. Viszont én csak annyit tudok mondani, hogy még mi is finanszírozási gondokkal küzdünk. Hiszen a bevezetés nagyon nehéz, nehéz, hogy megtaláljuk azt a közeget, amely úgy érzi, hogy ő neki ezt finanszírozni kell vagy ér neki a tesztcsoport annyit, hogy megfinanszírozza a működését vagy ér neki annyit az, hogy a termékei bemutatásra kerüljenek, és büszke lehet rá, hogy az egyetemes tervezés szempontjainak megfelel.

***Köszönjük szépen, hogy rendelkezésünkre állt és mindezt elmondta a Rádió 17 hallgatóinak és szeretnék kérdezni még honlap címeket, hogy az érdeklődök gyorsan és teljesen áttekintve is tudjanak informálódni.***

* Honlapunk címe: [www.etikk.hu](http://www.etikk.hu). Egyetemes Tervezés Információs és Kutatóközpont, ebből adódik az ETIKK rövidítés, tehát [www.etikk.hu](http://www.etikk.hu).
* ***Köszönjük szépen, hogy rendelkezésünkre állt és szép napot kívánunk***!
* Nagyon szépen köszönöm és viszonthallásra!
* Viszonthallásra!
* ***Kedves hallgatóink Földesi Erzsébetet, a Mozgássérültek Budapesti Egyesületének elnökét hallották.***